[{"text_idx": "#000000", "text": "Taith y Ffridd, Yr Ysgwrn"}, {"text_idx": "#000001", "text": "Yr hiraf o ddwy daith ar hyd ffermdir Yr Ysgwrn"}, {"text_idx": "#000002", "text": "Yr Ysgwrn yw un o asedau mwyaf gwerthfawr Parc Cenedlaethol Eryri. Roedd y ffermdy traddodiadol hwn, sydd wedi\u2019i leoli ar lethrau bryniog Trawsfynydd, yn gartref i\u2019r bardd enwog, Hedd Wyn. Daeth gwaith, hanes a chartref y bardd yn symbolau o drasiedi\u2019r Rhyfel Byd Cyntaf ar ddechrau\u2019r 20fed ganrif."}, {"text_idx": "#000003", "text": "Bydd y daith hon yn mynd a\u0302 chi ar draws ffermdir yr Ysgwrn, sy\u2019n parhau i fod yn fferm weithiol hyd heddiw, gyda golygfeydd hyfryd o Eryri."}, {"text_idx": "#000004", "text": "Mae\u2019r daith gerdded hawdd hon yn cychwyn ar safle\u2019r Ysgwrn gan fynd a\u0302 chi heibio\u2019r ffermdy enwog ac ar hyd y ffermdir. I\u2019r rhai sydd a\u0302 diddordeb yn hanes Yr Ysgwrn, beth am gyfuno\u2019r daith gerdded gyda thaith dywys o amgylch ffermdy\u2019r Ysgwrn?"}, {"text_idx": "#000009", "text": "Cofiwch barcio mewn ardaloedd parcio dynodedig a pheidiwch byth a\u0302 pharcio mewn llefydd sydd yn rhwystro mynediad i gaeau neu ardaloedd preswyl."}, {"text_idx": "#000010", "text": "Byddwch yn ddiogel a helpwch i warchod cefn gwlad trwy ddarllen y wybodaeth am ddiogelwch a dilyn y Cod Cefn Gwlad."}, {"text_idx": "#000011", "text": "Yr Ysgwrn a Hedd Wyn"}, {"text_idx": "#000013", "text": "Bu\u2019r teulu\u2019n byw bywyd gwledig Cymreig nodweddiadol hyd at ddechrau\u2019r Rhyfel Byd Cyntaf, pan ddrafftiwyd Hedd Wyn i\u2019r blaen fel rhan o\u2019r ymdrechion rhyfel parhaus. Cyn cael ei ddrafftio i\u2019r blaen, roedd Hedd Wyn wedi cyflwyno cais i gystadleuaeth y Gadair yn Eisteddfod Genedlaethol Penbedw 1917."}, {"text_idx": "#000014", "text": "O fewn ychydig wythnosau ar y ffrynt, collodd Hedd Wyn ei fywyd ym Mrwydr Passchendaele ar Orffennaf 31, 1917."}, {"text_idx": "#000015", "text": "Yn ystod seremoni\u2019r Cadeirio yn Eisteddfod Penbedw, cyhoeddwyd mai Hedd Wyn oedd yn fuddugol yn y gystadleuaeth. Cyhoeddwyd hefyd y newyddion trasig fod y bardd wedi colli ei fywyd yn y Rhyfel Byd Cyntaf wythnosau ynghynt."}, {"text_idx": "#000016", "text": "Gorchuddiwyd y Gadair a\u0302 lliain ddu, gan roi\u2019r enw \u2018Y Gadair Ddu\u2019 iddi. Trosglwyddwyd y Gadair yn ddiweddarach i\u2019r Ysgwrn lle gellir ymweld a\u0302 hi heddiw."}]